《过石洞临洗耳泉》
明代·李云龙

逍遥长林下，倚杖秋山麓。石室飘紫烟，茅堂带乔木。

山鸟时一鸣，溪流凡几曲。飞泉散成珠，澄潭碧如玉。

黄猿接臂饮，翠羽联翩浴。清涟写晴霞，惊湍沸深竹。

奇峰竖皆倒，白石煮欲熟。愿将浇块垒，何但清心目。

恨无赤鲤骑，飞入湖中宿。

作者简介：李云龙，字烟客。番禺人。少补诸生，负奇气，一时名士多严事之。绌于遇，以赀游国学，卒无成。走塞上，客东莞袁崇焕所。时崇焕总制三边，威名大震，云龙在幕参其谋。既而崇焕死，遂为僧，称二严和尚。明亡，不知所终。著有《雁水堂集》、《啸楼前后集》、《遗稿》、《别稿》行世。清同治《番禺县志》卷四二、清陈伯陶编《胜朝粤东遗民录》卷四有传。李云龙诗，以广东省立中山图书馆所藏民国手抄本《啸楼诗集》为底本，参校以广东省地方文献馆民国铅印本《啸楼集》及清温汝能《粤东诗海》。